བཅོམ་ལྡན་རིག་རལ་ནི།༡༢༢༧༡༣༠༥ཡར་ལུང་གི་བྱེ་བྲག་ཕུ་ཐང་བྱང་པ་སར་སྐུ་འཁྲུངས།མཆིམས་ནམ་མཁའ་གྲགས་ལས་ཟབ་ཆོས་མང་པོ་ཞུས་འདུག་པ་དང་།སངས་རྒྱས་བསྒོམ་པ་དང་སྐྱི་སྟོན་གྲགས་འབུམ།ཆོས་རྗེ་ས་པཎ།འགྲོ་མགོན་འཕགས་པ།སྐྱོ་སྟོན་སྨོན་ལམ་ཚུལ་ཁྲིམས་ལའང་ཆོས་འབྲེལ་གསན་འདུག།སློབ་མ་ལ།སྐྱི་སྟོན་ཤཱཀྱ་འབུམ་དང་།སྐྱི་སྟོན་འཇམ་དབྱངས།དབུ་ཚད་པ་རིན་ཆེན་བཟང་པོ་དང་།དབུས་པ་བློ་གསལ་བྱང་ཆུབ་ཡེ་ཤེས།མཆིམས་འཇམ་པའི་དབྱངས་སུ་གྲགས་པ་སོགས་བྱུང་ངོ་།།རྣམ་ཐར་ལས་ཁོང་གི་གསུང་འབུམ་གླེགས་བམ་བཅུ་དྲུག་ལ་ཆོས་ཚན་སུམ་བརྒྱ་བཅུ་ཙམ་ཡོད་པ་རྣམས་མཁན་པོ་འདུལ་བ་འཛིན་པས་བཞེངས་ཏེ་སྣར་ཐང་གི་གཟིམས་ཁང་དུ་བཞུགས་པར་བཤད་པ་དང་།གཞན་ཡང་ཕྱོགས་སོ་སོ་ནས་བཞེངས་པའང་ཡོད་པར་བཤད།དཔལ་བརྩེགས་བོད་ཡིག་དཔེ་རྙིང་ཞིབ་འཇུག་ཁང་ནས་བསྒྲིགས་པའི་བཀའ་གདམས་པའི་གསུང་འབུམ་ཕྱོགས་བསྒྲིགས་ཀྱི་ནང་དུ་འཚོལ་བསྡུ་ཐུབ་པ་ཆོས་ཚན་བདུན་ཅུ་དོན་ལྔ་འབྲས་སྤུངས་གནས་བཅུ་ལྷ་ཁང་དུ་བཞུགས་པར་བཤད།གཞན་བཅོམ་ལྡན་པ་ཉིད་ཀྱིས་བདེ་བར་གཤེགས་པའི་བཀའ་རྣམས་ཀྱི་བམ་ཚད་དང་འགྱུར་བྱང་སོགས་ལའང་ངེས་ངེས་མཛད།བསྟན་བཅོས་རྣམས་ཀྱང་སོ་སོར་ཕྱེ་ནས་ཚན་ཚན་དུ་བསྡུ་བའི་བསྟན་བཅོས་བསྟན་པ་རྒྱས་པ་རྒྱན་གྱི་ཉི་འོད་ཅེས་པ་མཛད་པ་དང་།མཆིམས་འཇམ་པའི་དབྱངས་ཀྱིས་ཡོ་བྱད་དང་མཐུན་རྐྱེན་སྦྱར་བ་ལས་བཀའ་འགྱུར་བསྟན་འགྱུར་གྱི་ཕྱི་མོ་བཙལ་ཏེ་བཀའ་དང་བསྟན་བཅོས་བོད་དུ་འགྱུར་རོ་ཅོག་བཞེངས་ཏེ་སྣང་ཐང་བཀའ་འགྱུར་དང་སྣར་ཐང་བསྟན་འགྱུར་ཞེས་བཀའ་བསྟན་ཕྱོགས་བསྡུས་ཀྱི་པར་གཞི་ཐོག་མ་བྱུང་བ་ཡིན་ལ།ཕྱིས་བོད་ཁམས་ཡོངས་སུ་མང་དུ་མཆེད་པ་ཡིན་ནོ།།ཡིན་ནའང་འདིའི་སྐོར་བཅོམ་ལྡན་པའི་རྣམ་ཐར་དད་པའི་ལྗོན་ཤིང་ཞེས་པ་དེར་ཟུར་ཙམ་ཡང་མི་སྣང་ངོ་།།མཚན་གྱི་རྣམ་གྲངས་ལ།བཅོམ་ལྡན་རིག་པའི་རལ་གྲི།རིག་པའི་རལ་གྲི།རིགས་པའི་རལ་གྲི།བཅོམ་ལྡན་པ།དར་མ་རྒྱལ་མཚན།གོང་འཁོད་དམ་པ་འདི་གསུམ་གྱི་ངོ་སྤྲོད་ཅུང་རྒྱས་པ་དྲ་ངོས་ཀྱི་ཚོམས་སྡེ་ཚན་དུ་བཀོད་ཡོད་པས་དེར་གཟིགས་པར་ཞུ།